Nagyezsda „Nagyja” Viktorovna Petrova () (; Moszkva, 1982. június 8. –) olimpiai bronzérmes visszavonult orosz hivatásos teniszezőnő. Karrierje során egyéniben tizenháromszor, párosban huszonnégyszer nyert WTA-tornát. Juniorként megnyerte az 1998-as Roland Garrost, a döntőben Jelena Dokićot legyőzve. Felnőttként is itt érte el legjobb eredményét Grand Slam-tornákon, mivel a 2003-as és a 2005-ös Roland Garroson is bejutott az elődöntőbe. A másik három Grand Slam-tornán szintén játszott negyeddöntőt, mindegyiken kétszer. Párosban a legnagyobb sikere a WTA Tour Championships kétszeri megnyerése volt, 2004-ben Meghann Shaughnessy, 2012-ben Marija Kirilenko oldalán. A 2012-es londoni olimpián Kirilenko partnereként bronzérmet is sikerült szereznie. A 2010-es US Openen Liezel Huberrel, a 2012-es Roland Garroson Marija Kirilenkóval finálét játszott, de mindkét alkalommal vesztesen hagyta el a pályát. A világranglistán elért legjobb helyezése egyéniben és párosban egyaránt a harmadik volt, 2006 májusában, illetve 2005 márciusában. Anyja Nagyezsda Iljina olimpiai bronzérmes futó.